b'\n_START_ARTICLE_\nPanic! at the Disco\n_START_SECTION_\nOpst\xc3\xa5en og tidligere \xc3\xa5r (2004-2005)\n_START_PARAGRAPH_\nPanic! at the Disco blev dannet i 2004 i en forstad til Summerlin, Las Vegas, af barndomsvennerne Ryan Ross, som sang og spillede guitar, og Spencer Smith, som spillede trommer. De gik begge p\xc3\xa5 Bishop Gorman High School, og de begyndte at spille musik sammen i niende klasse. De inviterede deres ven Brent Wilson fra en n\xc3\xa6rliggende skole Palo Verde High School til at spille bas, og Wilson inviterede sin klassekammerat Brendon Urie til at pr\xc3\xb8ve sig ad med guitar. Kvartetten begyndte at \xc3\xb8ve i Smiths bedstemors stue. Urie voksede op som mormon i Las Vegas og begyndte hurtigt at springe \xc3\xb8vning over for at g\xc3\xa5 i kirke. Ross blev forsanger for gruppen, men efter at de havde h\xc3\xb8rt Urie som kor under \xc3\xb8vning, besluttede gruppen sig for at g\xc3\xb8re ham til forsanger. Til at starte med var Panic! at the Disco et Blink-182-coverband._NEWLINE_Den monotone natur af Las Vegas p\xc3\xa5virkede bandmedlemmerne til at v\xc3\xa6re anderledes og kreative, og snart begyndte de at eksperimentere med demoer. Bandet havde endnu ikke optr\xc3\xa5dt live, da de skrev kontrakt. Urie begyndte at arbejde p\xc3\xa5 Tropical Smoothie Cafe i Summerlin for at f\xc3\xa5 r\xc3\xa5d til at betale for bandets nye \xc3\xb8vested. De fire lod deres uddannelse g\xc3\xa5 i baggrunden og besluttede sig for at koncentrere sig om musik; Ross blev uvenner med sin far, da han droppede ud af college, og da Brendon Urie droppede ud af high school, smed hans for\xc3\xa6ldre ham ud hjemmefra. Han boede hos sine venner, indtil han fik r\xc3\xa5d til en lejlighed._NEWLINE_Ross og Urie begyndte snart at lave deres demoer p\xc3\xa5 computere og lagde tre demoer ("Time to Dance," "Nails for Breakfast, Tacks for Snacks" og "Camisado") ud p\xc3\xa5 PureVolume. Som fors\xc3\xb8g sendte de et link til Fall Out Boy-bassisten Pete Wentz via en LiveJournal profil. Wentz, som var i Los Angeles p\xc3\xa5 det tidspunkt med resten af Fall Out Boy, k\xc3\xb8rte derp\xc3\xa5 til Las Vegas for at m\xc3\xb8des med bandet. Efter at have h\xc3\xb8rt to-tre sange til \xc3\xb8vning var Wentz meget imponeret og ville med det samme have bandet til at skrive kontrakt med sit nyopstartede pladeselskab Fueled by Ramen. Omkring december 2004 besluttede bandet sig for at skrive under. Da nyhederne kom ud omm at Wentz havde skrevet kontrakt med Panic!, begyndte fans p\xc3\xa5 nettet at promovere bandet. I mellemtiden begyndte Wentz at g\xc3\xb8re reklame for bandet, hvor han kunne komme til det, fra at g\xc3\xa5 med "Pete! at the Disco" T-shirts p\xc3\xa5 scenen til at n\xc3\xa6vne dem i interviews. Wents n\xc3\xa6vnte bandet under et pressem\xc3\xb8de dagen f\xc3\xb8r MTV Video Music Awards: "Jeg har et par bands p\xc3\xa5 vej, et af dem hedder Panic! at the Disco," sagde Wentz. "Deres plade bliver jeres n\xc3\xa6ste yndlingsplade. Det hedder A Fever You Can\'t Sweat Out \xe2\x80\x93 f\xc3\xa5 det f\xc3\xb8r din lillebror g\xc3\xb8r det."\n_START_SECTION_\nUdgivelserne 2005-2011\n_START_PARAGRAPH_\nDen 27. september 2005 udkom Panic! at the Discos f\xc3\xb8rste udspil, A Fever You Can\'t Sweat Out. P!ATDs f\xc3\xb8rste single fra debutalbummet var "I Write Sins Not Tragedies", som gjorde, at publikum virkelig fik \xc3\xb8jnene op for Panic! at the Disco. Andre hits, som ogs\xc3\xa5 h\xc3\xb8stede en hel del opm\xc3\xa6rksomhed i blandt andet Danmark, var "But It\'s Better If You Do" og "Lying Is the Most Fun a Girl Can Have Without Taking Her Clothes Off". Sidste single fra det f\xc3\xb8rste album var "Build God, Then We\'ll Talk". Albummet opn\xc3\xa5ede dobbelt platin._NEWLINE_F\xc3\xb8rste udspil fra efterf\xc3\xb8lgeren, Pretty. Odd., blev sangen "Nine in the Afternoon", som blev tilf\xc3\xb8jet til listen af sange p\xc3\xa5 bandets Myspace 29. januar 2008. Pladen har markant anderledes lyd end A Fever You Can\'t Sweat Out. Den har skiftet meget af det elektroniske fra den tidligere plade ud med en mere mainstream pop-lyd. De mest popul\xc3\xa6re og kendte numre p\xc3\xa5 Pretty. Odd. er blandt andet "That Green Gentleman", "Nine in the Afternoon" og "Northern Downpour"._NEWLINE_Den 6. juli 2009 blev der meddelt p\xc3\xa5 bandets hjemmeside, at Ryan Ross og Jon Walker ville forlade bandet for at g\xc3\xa5 egne veje i forhold til musikken. Brendon Urie og Spencer Smith ville dog stadig forts\xc3\xa6tte med at spille som Panic! at the Disco. De har derudover lavet soundtrack til gyseren Jennifer\'s Body, sangen "New Perspective", som udkom 28. juli 2009._NEWLINE_Bandet udgav sit tredje album, Vices & Virtues, 22. marts 2011. Bandet har modsat Pretty. Odd.-pladen genfundet noget af lyden fra det f\xc3\xb8rste album, men har ogs\xc3\xa5 t\xc3\xa6nkt nyt, s\xc3\xa5 det hele ikke bliver for ensformigt. Pladens mest popul\xc3\xa6re numre er "The Ballad Of Mona Lisa", "Ready to Go" og "Hurricane". Den 12. maj 2011 udkom sangen "Cmon", som Panic! At The Disco lavede sammen med gruppen Fun. Den 22. september 2011 udgav Panic! At The Disco sangen "Mercenary", som var soundtrack til det nye Batman: Arkham City-spil.\n_START_SECTION_\nKoncerter og turn\xc3\xa9er\n_START_PARAGRAPH_\nDen 12. oktober 2006 gav de koncert i Store Vega i K\xc3\xb8benhavn, og bandet g\xc3\xa6stede igen Danmark 27. februar 2008._NEWLINE_Panic! har turneret sammen med bandet Foxy Shazam og Patrick Stump, som er kendt fra bandet Fall Out Boy.'